RÅDETS RESOLUTION af 28. september 1995 om implementering af telematik inden for vejtransportsektoren (95/C 264/01)

RÅDET FOR DEN EUROPÆISKE UNION,

som henviser till Rådets afgørelse 93/629/EØF af 29. oktober 1993 om etablering af et transeuropæisk vejnet (1) og forslag til Europa-Parlamentet og Rådets beslutning om Fællesskabets retningslinjer for udvikling af det transeuropæiske transportnet, forelagt af Kommissionen den 7. april 1994 (2),

som henviser til Rådets resolution af 24. oktober 1994 om telematik i trafikken (3) og Kommissionens meddelelse af 4. november 1994 om telematik i trafikken,

som henviser til konklusionerne fra Det Europæiske Råds samling i Essen den 9. og 10. december 1994 vedrørende transeuropæiske net og til den vægt, der deri tillægges trafikstyringssystemer,

som henviser til Rådets beslutning 94/801/EF af 23. november 1994 om et særprogram for forskning og teknologisk udvikling samt demonstration inden for telematiksystemer af almen interesse (1994-1998) (4) og Rådets beslutning 94/914/EF af 15. december 1994 om et særprogram for forskning og teknologisk udvikling samt demonstration inden for transport (1994-1998) (5), og

som tager følgende i betragtning:

Med henblik på implementering af telematik i vejtransportsektoren bør medlemsstaterne prioritere indførelsen af de applikationer, der er nærmest en operationel iværksættelse på grundlag af minimumsspecifikationer og tekniske minimumsstandarder til sikring af, at udstyret er kompatibelt, og til forbedring af sikkerheden og effektiviteten på europæisk plan;

der må for sådanne applikationer defineres et relevant niveau for interoperabilitet, som skal sikre brugerne den bedst mulige service på økonomisk forsvarlige betingelser, og uden forskelsbehandling af medlemsstaternes statsborgere; de skal kunne anvendes af tredjelandes brugere, der skal tages hensyn til den nuværende situation, proportionalitets- og subsidiaritetsprincipperne skal overholdes og yderligere bureaukrati undgås;

det er endvidere nødvendigt, ud over på medlemsstaternes erfaringer at støtte sig på de erfaringer, der er indvundet i forbindelse med gennemførelsen af europæiske projekter til efterprøvning af de konkrete retningslinjer for applikationernes interoperabilitet og kontinuitet, samt for indkredsning af hindringer og vanskeligheder, der begrænser en tværeuropæisk udvikling, og som således ville berettige relevante foranstaltninger på fællesskabsplan,

NOTERER SIG med tilfredshed medlemsstaternes og Kommissionens indsats for at forberede udviklingen af telematikapplikationer i trafikken,

TAGER TIL EFTERRETNING, at Kommissionen har udarbejdet foranstaltninger med henblik på harmonisering af telematikapplikationer i trafikken, jf. dets arbejdsprogram for 1995 om informationssamfundet, og

I

NOTERER SIG med tilfredshed de foranstaltninger, der er truffet med henblik på at harmonisere implementeringen af trafikinformations- og trafikvarslingstjenester, som anvender RDS-TMC (Radio Data System - Traffic Message Channel),

som konstaterer, at eksperternes arbejde har gjort det muligt at definere tekniske specifikationer og minimumsstandarder, som sikrer kompatibiliteten af de terminaler, der er taget i anvendelse med henblik på implementering af automatiske informations- og varslingssystemer, som anvender RDS-TMC, og som gør det muligt at åbne tjenester for offentligheden og gradvis gøre disse tjenester sammenhængende og kontinuerlige, og

som erkender, at den private sektor skal spille en stor rolle i udviklingen og leveringen af RDS-TMC-tjenester,

OPFORDRER Kommissionen til, for at sikre interoperabiliteten af trafikinformations- og trafikvarslingstjenester, som anvender RDS-TMC, og for at sikre kompatibiliteten af de terminaler i køretøjer, der er nødvendige for disse tjenester, at fremsætte et forslag om informations- og varslingstjenester, der anvender RDS-TMC, som er baseret på de forslag, der er ved at blive standardiseret, under anvendelse af forslaget fra Den Europæiske Standardiseringsorganisation (CEN) om ALERT-C-protokollen om radiospredning med:

- listen over meddelelser om særlige tilfælde, og

- strukturen af de tilknyttede lokaliseringstabeller,

HENSTILLER i mellemtiden til de medlemsstater, som ønsker at åbne trafikinformations- og trafikvarslingstjenester for offentligheden på grundlag af RDS-TMC, at de anvender ovennævnte CEN-forslag om ALERT-C-protokollen (Advice and Problem Locations for European Road Traffic, version C),

OPFORDRER medlemsstaterne og Kommissionen, forsamlet i Styringsudvalget for DEFI-initiativet (Definition of First Step Implementation), til at forpligte sig til at arbejde videre med standardisering af de særlige RDS-TMC-tjenester og til at undersøge udviklingen af ALERT +-protokollen (Advise and problem Location for European Road Traffic, version plus) som en kompatibel udvidelse af ALERT-C-protokollen med henblik på transmission af bl.a. detaljerede oplysninger om trafiksituationen, køretid og den kollektive persontransport,

HENSTILLER til de medlemsstater, der ønsker at indføre international vejinformationsudveksling mellem deres centre, at de anvender de midlertidige standarder, som er udarbejdet i CEN TC/278 (Teknisk CEN-udvalg nr. 278),

OPFORDRER medlemsstaterne og Kommissionen, forsamlet i Styringsudvalget for DEFI-initiativet, til at udstikke regler for udformningen af de forskellige servicefunktioner for at sikre forenelighed mellem på den ene side interurbane tjenester, som anvender ovenstående specifikationer, og på den anden side bymæssige tjenester, som vil blive udviklet mere specifikt med henblik på bymæssig bebyggelse, og til sammen med industrivirksomhederne at undersøge minimumskonsekvenserne for styringen af terminalens basisfunktioner,

OPFORDRER medlemsstaterne og Kommissionen til at støtte standardiseringen af de særlige RDS-TMC-tjenester og særlig ALERT+-protokollen og vejmeldingerne,

OPFORDRER medlemsstaterne og Kommissionen til at støtte standardiseringen af informationstjenester, der går endnu længere og muliggør tovejsudveksling af oplysninger ved kommunikation med kort og mellemlang rækkevidde, til at fortsætte og fremskynde definitionen, i analogi med RDS-TMC, af de tekniske specifikationer og minimumsstandarder, der sikrer kompatibiliteten af terminaler i køretøjer og interoperabiliteten af alle tjenesterne,

OPFORDRER medlemsstaterne til med henblik på de præcise lokaliseringer, der kommer i telematiksystemer og -tjenester, at fremme anvendelsen af digitale vejkort, som er i overensstemmelse med forslaget i CEN/TC 278 om den foreløbige standard »prENV GDF 2.1« (Geographic Data File, version 2.1), indtil vedtagelsen af de endelige standarder, og

NOTERER SIG med tilfredshed de initiativer, der er taget med henblik på at definere niveauer for kontinuitet, interoperabilitet og kompatibilitet, som meget vel kan gennemføres i forbindelse med de forskellige trafikinformations- og trafikvarslingstjenester, udveksling af oplysninger over grænserne, anvendelse af dynamisk skiltning samt styring af grænseoverskridende trafik, idet det støtter sig på den analyse, som nationale eksperter har gennemført af resultaterne af validerings- og demonstrationsprojekterne med hovedvægt på det transeuropæiske vejnet,

II

som fastslår, at CEN som led i TC 278-arbejdet ligeledes har udarbejdet forslag til foreløbige standarder for kortdistancekommunikation, idet den har prioriteret systemer, som anvender 5,8 GHz-båndet og det infrarøde bånd, som kan anvendes til tillægstjenester, især i forbindelse med elektronisk opkrævning af vejafgifter,

OPFORDRER de europæiske standardiseringsinstanser til at supplere disse forslag, således at de dækker alle de tekniske aspekter af kortdistancekommunikation, og til at udvide dem til også at omfatte transmission via mobiltelefon (celleopbygget radio) og via satellit,

OPFORDRER Kommissionen og medlemsstaterne til at vurdere forslagene inden for rammerne af fjerde rammeprogram for forskning og udvikling og især at undersøge problemerne vedrørende konvergensen med de bestående systemer,

OPFORDRER medlemsstaterne til at sikre, at nye systemer, der er baseret på kortdistanceudvekslinger, er kompatible med de planlagte standarder,

OPFORDRER Kommissionen og medlemsstaterne til at fremskynde arbejdet vedrørende interoperabiliteten af systemerne for elektronisk opkrævning af vejafgifter på europæisk plan i det transeuropæiske net under hensyn til direktiv 93/89/EØF (6),

OPFORDRER standardiseringsinstanserne til at prioritere den officielle godkendelse af ovennævnte standarder og specifikationer,

III

OPFORDRER Kommissionen:

a) til at lade sig bistå af en gruppe repræsentanter på højt niveau, der er udpeget af medlemsstaterne, med henblik på strategisk undersøgelse af implementeringen af vejtelematikapplikationer, idet denne gruppe om fornødent kan inddrage offentlige og private partnere (operatører og industrivirksomheder) og brugere i sit arbejde

b) til at tilrettelægge gruppens arbejde således, at overlapning med arbejdet i allerede eksisterende grupper undgås, så de igangværende særforanstaltninger kan samles bedre og resultaterne udnyttes bedre,

OPFORDRER medlemsstaterne til at udpege deres repræsentanter i denne gruppe blandt det eller de ministerier eller organer, der er ansvarlige for implementeringen, og

OPFORDRER Kommissionen til, med støtte i denne gruppe, medlemsstaternes knowhow og erfaringer samt resultaterne af de første gennemførelser og projekterne under fjerde rammeprogram for forskning og udvikling og de øvrige igangværende europæiske initiativer:

c) at foreslå en generel strategi og en ramme for implementering af telematikapplikationer for vejtransport:

- at definere de øvrige applikationer, hvis udvikling bør prioriteres

- at forelægge forslag til minimumsspecifikationer for at gøre det muligt at sætte disse andre applikationer i gang, samt at underrette Rådet om resultaterne heraf snarest muligt

- at indkredse de reelle hindringer for gennemførelsen af disse tjenester, som skyldes dels administrative og forfatningsmæssige strukturer i medlemsstaterne, dels disse tjenesters interoperabilitet og kompatibilitet i et paneuropæisk perspektiv, samt at udarbejde de direktiver, der måtte være nødvendige for at fjerne disse hindringer,

d) at forelægge Rådet denne gruppes detaljerede arbejdsprogram og navnlig inden udgangen af 1995 at forelægge en detaljeret rapport om Den Europæiske Unions aktiviteter inden for vejtransporttelematik med en costbenefitanalyse af de planlagte foranstaltninger samt regelmæssigt at informere det om de opnåede resultater.

(1) EFT nr. L 305 af 10. 12. 1993, s. 11.

(2) EFT nr. C 220 af 8. 8. 1994, s. 1.

(3) EFT nr. C 309 af 5. 11. 1994, s. 1.

(4) EFT nr. L 334 af 22. 12. 1994, s. 1.

(5) EFT nr. L 361 af 31. 12. 1994, s. 56.

(6) EFT nr. L 279 af 12. 11. 1993, s. 32.